**Edesa** (grčki: Έδεσσα [*Édessa*]) ili **Voden** (makedonski, bugarski i srpski: Воден) je glavni grad prefekture Pela na sjeverozapadu periferije Središnje Makedonije u Grčkoj.

To je grad čija prošlost seže u vrijeme antike, danas je trgovački i administrativni centar kraja bogatog jezerima, vodopadima i brojnim vodotocima.

Ime
---

Antičko grčko ime grada *Edesa* vezuje se uz Seleuka Nikatora, makedonskog vojskovođu Aleksandra Velikog koji je novoosnovani grad u sjevernoj Mezopotamiji nazvao - Edesa.
Po teoriji današnjih lingvista, to ime vjerojatno potječe od frigijske riječi *bedu* (voda). Bedu (Βέδυ) se lingvistički da povezati sa grčkim riječima "hydor" (ύδωρ), "bidra" (βίδρα), koje sve znače "voda", ili "idros" (ίδρως) i "idrosa" (ίδρωσα) koje znače "slatko", "slatka". 
Edessa je zaista grad voda, zbog brojnih izvora i vodopada kojih ima i po centru mjesta. Najstarije slavensko (makedonsko i bugarsko) ime mjesta bilo je *Vodeno* (mjesto na vodi), koje je deriviralo do današnjeg *Voden*. Turci su ovo mjesto zvali *Vodina*, a Vlasi su ovaj grad nazivali *Edesa*, *Vudena* ili *Vodina*. Do 1923. godine grad se zvao ***Vodena*** (grčki: Βοδενά [*Vodená*]). Engleska transliteracija imena je ***Edessa***.

Historija
---------

Pogled na ostatke antičke Edese
Edesa 1930. godine
Arheološki ostatci starijeg antičkog grada, nalaze se ispod današnje *Edese*.
Grad je dobio na značaju u 1. vijeku kada je pored njega prolazila važna antička prometnica Via Egnatia. Od 27. do 249. godine Edesa je kovala vlastiti novac.
Vrlo se malo zna o životu naselja poslije 500. godine. Ostao je zapis da je arhiepiskop Edese, *Isidoros* sudjelovao na *6 Trulskom ekumenskom saboru* u Konstatinopolisu 692.
Nakon doseljavanja Slavena u ove krajeve u 6. - 8. vijeku, ime *Edesa* se gubi, a ostatci antičkog grada, (utvrda na *akropoli*) prezvani su u *Vodena*. Grad je bio pod vlašću srpskog cara Dušana od 1340. , nakon toga pao je pod otomansku vlast kad i ostala Makedonija oko 1390.
Od 1860. nadalje, grad je bio poprište velikih sukoba između grčke i bugarske crkve za utjecaj među vjernicima.

Nakon 500 godina provedenih pod otomanskom vlašću, *Edesa* je oslobođena od strane Grčke vojske 18. oktobra 1912. za Prvog balkanskog rata). Od tog vremena *Edessa* postaje značajan industrijski centar (tekstilna industrija), jer su se brojni vodopadi počeli koristiti za pokretanje strojeva. 
Stanovnici *Edesse* su se naročito specijalizirali u proizvodnji svile, tako da su uživali relativno visok standard u međuratnom periodu (1922.-1940.).
To je i doba velike promjene etničkog karaktera ovog grada, jer su mnogi bivši stanovnici ovog kraja, osobito muslimani, ali i slavenski Makedonci i Bugari nasilno protjerivani nakon Grčko-turskog rata 1919-1922 i velike Grčko -Turske razmjene stanovništva, a na njihove posjede naseljavane grčke izbjeglice iz Male Azije i Ponta. U *Edesi* je živila i brojna vlaška zajednica, koja se danas gotovo izgubila.
Grad je proživio teške dane u vrijeme njemačke okupacije za vrijeme Drugog svjetskog rata,- 1944. kao odmazdu za napad na svog vojnika, od strane grčkih partizana, nacisti su zapalili *Edessu*. Pola grada je izgorilo, uključujući sabornu crkvu i mjesnu školu a tisuće stanovnika ostalo je bez domova.

Za vrijeme Grčkog građanskog rata, *Edesa* je jedno vrijeme bila pod vlašću ELAS-a, i grčkih komunista. U ovom kraju je osobito bio snažan saveznik ELAS-a Slavjano Мakedonski Narodno Osloboditelen Front (kasnije samo NOF), koji je bio sastavljen većinom od makedonskih boraca. 
Tokom 1946. jedanaest makedonskih partizanskih jedinica operiralo je na teritoriju *Edese*. NOF je imao područni komitet u *Edesi*, ali sam grad je tad već bio kontrolom desničarskih provladinih skupina.

Nakon poraza ELAS-a 1949. mnogi članovi i simpatizeri komunista su protjerani iz grada i njegove okolice. Dobar dio makedonskog stanovništva, osobito onaj koji je imao učešća u NOF-u, prebjegao je na teritorij Jugoslavije ili ostalih socijalističkih zemalja i ostao tako trajno bez domovine.
Nakon svih ovih ratnih zbivanja, *Edesa* više nije povratila svoj predratni industrijski položaj. Sve je to rezultiralo iseljavanjem stanovništva i stagnacijom grada. Danas se većina stanovnika *Edese* bavi uslužnim djelatnostima (grad je turističko središte zbog obližnjih jezera i vodopada) ili radi u upravi.

Stanovništvo
------------

|  |
| --- |
| **kretanje broja stanovnika** |
| (Statistički podatci 1913-2001) |
| Godina | Stanovništvo | Promjene | Gustoća | Stanovništvo okruga | Promjene | Gustoća |
| 1913 | 8,846 | - | 227/km² | - | - | - |
| 1920 | 9,441 | +595 | 243/km² | - | - | - |
| 1928 | 13,115 | +3,674 | 337/km² | - | - | - |
| 1940 | 12,000 | - | /km² | - | - | - |
| 1951 | 14,940 | - | 384/km² | - | - | - |
| 1961 | 15,534 | +594 | 399/km² | - | - | - |
| 1971 | 13,967 | -1,567 | 359/km² | - | - | - |
| 1981 | 16,642 | +2,675 | 428/km² | - | - | - |
| 1991 | 17,659 | +1,017 | 454/km² | 25,051 | - | 78/km² |
| 2001 | 18,253 | +594 | 469/km² | 25,619 | +568 | 80/km² |

Gradovi prijatelji
------------------

* Srbija, Gornji Milanovac
* Bugarska, Pleven

Poznati sugrađani
-----------------

* Vangel Ajanovski - Oče (1909 - 1996) - tajnik SNOFa
* Mariett Krusala *(1983 - )* - manekenka i tv voditeljica

Izvori
------

1. ↑  Hammond N.G.L. A history of Macedonia, Historical geography and prehistory, Vol. 1, Oxford 1979
2. ↑  Vacalopulos, Konstandinos A. Modern history of Macedonia, Thessaloniki 1988, str. 52, 57, 64
3. ↑  Η Τραγική αναμέτρηση, 1945-1949 – Ο μύθος και η αλήθεια. Ζαούσης Αλέξανδρος" (ISBN 960-7213-43-2).
4. ↑  Simpson, Neil (1994). Macedonia Its Disputed History. Victoria: Aristoc Press, 101,102 & 91. ISBN 0-646-20462-9.

Vanjske veze
------------

***Edessa (Grčka)*** na Wikimedijinoj ostavi

* Službene stranice grada Edese
* Službene stranice prefekture Pela, korisne informacije o Edesi Arhivirano 2004-09-24 na Wayback Machine-u
* Grčko ministarstvo kulture: Stara saborna crkva Edese Arhivirano 2009-09-19 na Wayback Machine-u

| * p
* r
* u
Glavni gradovi grčkih prefektura |
| --- |
| Agios Nikolaos • Aleksandropoli • Amfisa • Argostoli • Arta • Atena • Halkida • Kanija • Hios • Krf • Korint • Drama • Edesa • Eleusina • Ermopolis • Florina • Grevena • Iraklion • Igumenica • Janjina • Kalamata • Kardica • Karpenisi • Kastorija • Katerini • Kavala • Kilkis • Komotini • Kozani • Lamija • Larisa • Lefkada • Livadija • Mesolongi • Mitilene • Nafplio • Palini • Patras • Pirej • Poligiros • Preveza • Pirgos • Retimno • Rodos • Seres • Sparta • Solun • Trikala • Tripoli • Vati • Verija • Volos • Ksanti • Zakintos |  |